Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2022/C 56/04)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE KOONDDOKUMENDI STANDARDMUUDATUSE KOHTA

„Colinele Dobrogei“

PGI-RO-A0612-AM02

Teate esitamise kuupäev: 3. november 2021

HEAKSKIIDETUD MUUDATUSE KIRJELDUS JA PÕHJENDUSED

1. Peamiste veiniviinamarjasortide nimekirja täiendused

Valgete, roosade ja punaste veinide tootespetsifikaati lisati uued sordid. Valgete veinide valmistamiseks kasutatavate sortide hulka lisati ’Semillon’ and ’Viognier’, samal ajal kui punaste ja roosade veinide valmistamiseks kasutatavate sortide nimekirja lisati sordid ’Malbec’, ’Mourvèdre’, ’Negru de Drăgășani’, ’Petit Verdot’ ja ’Sangiovese’, mis on erakordselt soositud suure tanniinisisalduse ja (küpsete punaste metsamarjade) eriti puuviljalise aroomipotentsiaaliga punaste veinide valmistamisel.

Sellega muudetakse tootespetsifikaadi IV jaotist ja koonddokumendi punkti 7.

2. Uutest sortidest valmistatud toodete lisamine; teatavate veiniviinamarjasortide saagikuse muutmine

Kuna hakatakse kasvatama uusi veiniviinamarjasorte, tuli tootespetsifikaati muuta, et lisada vastavad saagikused.

Peale selle tuli tootespetsifikaadis nimetatud teiste sortide saagikust suurendada, sest – mitte ainult uute, vaid ka teiste sortide puhul – on viinamarjasaak koguseliselt suurenenud ilma kaitstud geograafilise tähisega toote spetsiifilisi kvaliteedinäitajaid kaotamata.

Seda suurenemist võib seletada asjaoluga, et mõned sordid on istutatud viinamarjaistanduste muutmise või ümberkorraldamise kavade raames, mis on seotud kvantitatiivset saagikust võimaldava kloonselektsiooni kasutamisega, ning määratletud piirkonna eritingimused (soojad suved, mis tagavad aeglase küpsemise, lühiajalised pakaseperioodid, lauged künkad jne) aitavad samuti suurendada maksimaalset saagikust, mis on keskmiselt umbes 15 000 kg/ha.

Sellega muudetakse tootespetsifikaadi V ja VI jaotist ning koonddokumendi punkti 5.2.

3. Määratletud geograafilise piirkonna hulka linnade ja külade lisamine

Tootespetsifikaati on muudetud, et lisada Constanța ja Tulcea maakonna haldusterritooriumile uued linnad ja külad, kui seal on kaitstud geograafilise tähise kvaliteedile sobilike esmaklassiliste sortidega (Vitis vinifera) kaetud maa-ala. Need uued linnad ja külad asuvad kaitstud geograafilise tähise „Colinele Dobrogei“ puhul juba nimetatud linnade ja külade lähedal ning on neile sarnaste keskkonna- ja kliimatingimustega. Need on loetletud riiklikus istandusregistris esmaklassiliste viinapuudega kaetud maa-alana ning ELi rahastatud sordivahetusprogrammide kaudu viinapuudega kaetud maa-alana.

Sellega muudetakse tootespetsifikaadi III jaotist ja koonddokumendi punkti 6.

4. Väljaspool määratletud piirkonda veini valmistamise erand

Kehtivatele õigusaktidele vastav segamistava on nüüd selle kaitstud geograafilise tähise tootespetsifikaadis lubatud.

Samuti on sisse viidud erand, mis võimaldab selle geograafilise tähisega veine valmistada määratletud piirkonna lähedal asuvas piirkonnas, samas haldusüksuses, naaberhaldusüksuses või geograafiliste tähistega naaberaladel. Pädevat asutust tuleb teavitada 48 tundi ette selle erandi kasutamisest.

Sellega muudetakse tootespetsifikaadi IX jaotist ning koonddokumendi punkti 5.1.

5. Viite lisamine roosade veinide valmistamise kohta

Tootespetsifikaadis viidatakse nüüd ka võimalusele toota punaste veinide valmistamiseks kasutatavatest viinamarjasortidest roosasid veine, kasutades lühiaegset leotusmeetodit ning säilitades kasutatud sordi või sortide omadused.

Sellega muudetakse tootespetsifikaadi IX jaotist ning koonddokumendi punkti 5.1.

6. Veinide füüsikaliste ja keemiliste näitajate lisamine

Kuna kaitstud geograafilise tähisega veinidele pole kehtestatud maksimaalset üldalkoholisisaldust ning viide sellele näitajale on kohustuslik, on tootespetsifikaati muudetud, et viidata õigusaktidega kehtestatud piirmääradele.

Sellega muudetakse tootespetsifikaadi XI jaotist ja koonddokumendi punkti 4.

7. Uutest viinamarjasortidest valmistatud veinide organoleptiliste omaduste lisamine

Kuna veiniviinamarjasortide nimekirja on lisatud uued sordid, on muudetud ka tootespetsifikaati, et lisada neist uutest sortidest valmistatud kaitstud geograafilise tähisega veinide organoleptilised omadused.

Sellega muudetakse tootespetsifikaadi XI jaotist ja koonddokumendi punkti 2.

8. Veinide konditsioneerimise, villimise, esitlemise ja märgistamise eeskirjade lisamine

Tootespetsifikaati on muudetud, et lisada erand nõudest, et veine tuleb konditsioneerida ja villida määratletud piirkonnas. Kõnealuseid protsesse tohib nüüd läbi viia ka samas haldusüksuses, naaberhaldusüksuses või geograafiliste tähistega naaberaladel ning sellisel juhul tuleb märgistusele märkida vastavalt vajadusele ka tootja või villija ja villimiskoht.

Seoses villimise teemaga ning vastusena ELi ja eksporditurgude kaubanduslikele nõudmistele on muudetud ka tootespetsifikaati, et võimaldada kaitstud geograafilise tähisega veinide „Colinele Dobrogei“ müüki pakendamata kujul. Pädevat asutust tuleb teavitada pakendamata saadetistest, millele peavad olema lisatud nii kehtivad dokumendid kui ka tõend õiguse kohta kasutada kaitstud geograafilist tähist.

Selguse huvides sisaldab tootespetsifikaat nüüd lisateavet kohustusliku ja valikulise märgistusteabe kohta.

Sellega muudetakse tootespetsifikaadi XII jaotist ja koonddokumendi punkti 9.

9. Nõuetele mittevastavuse tuvastamise korral toodetud veini eeskirjade muutmine

Selleks et käsitleda juhtumeid, kus tootja hinnangus selle kohta, kas toodetud veinil on kaitstud geograafilisele tähisele iseloomulikud omadused, leitakse, et see tuleb liigitada teistsuguse kvaliteedikategooria alla, peab tootespetsifikaat sisaldama sellise ümberliigitamise eeskirju, kui kaitstud geograafilise tähise all valmistatud vein ei vasta enam nõuetele.

Seepärast on muudetud tootespetsifikaadi IV jaotist. See ei mõjuta koonddokumendis esitatud teavet.

10. Pädeva asutuse kontrolle käsitleva teabe muutmine

Tootespetsifikaadis toodud teavet selle kohta, kuidas pädev asutus teostab viinamarjakasvatuse ja veinivalmistuse nõuetele vastavuse kontrolle, on selguse huvides muudetud.

Seepärast on muudetud tootespetsifikaadi XV jaotist. See ei mõjuta koonddokumendis esitatud teavet.

KOONDDOKUMENT

1. Nimetus(ed)

Colinele Dobrogei

2. Geograafilise tähise tüüp

KGT – kaitstud geograafiline tähis

3. Viinamarjasaaduste kategooriad

1. Vein

4. Veini(de) kirjeldus

1. Valged ja roosad veinid

LÜHIKE TEKSTILINE KIRJELDUS

Valged ja roosad veinid

Värvus: rohekaskollane, mõnikord kaldudes kuldkollaseni, õlgkollaseni, kahvatu/keskmiselt lõheroosani. Lõhn ja maitse: värskelt niidetud heina ja akaatsiaõite aroom, magusa mandli varjundiga bukett; suur suhkrusisaldus annab veinidele täidluse ja ümaruse ning neis on tuntavad virsiku-, aprikoosi- ja mangonüansid; tasakaalustatud maitse, ilma et liigne vürtsikus esile tungiks; veinide lõhnas on tunda aasalillede, mee, rösti ja rooside nüansse, neil on aromaatsetele sortidele omane kerge tsitrusviljade varjund ning (aromaatsetest sortidest) laagerdunud veinidel on kauakestvad meekärjesed nüansid.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides)

15,00

Minimaalne tegelik alkoholisisaldus (mahuprotsentides)

10,00

Minimaalne üldhappesus

3,5 grammi liitri kohta väljendatud viinhappena

Maksimaalne lenduvate hapete sisaldus (milliekvivalentides liitri kohta)

18

Maksimaalne vääveldioksiidi üldsisaldus (milligrammides liitri kohta)

200

2. Punased veinid

LÜHIKE TEKSTILINE KIRJELDUS

Punased veinid

Värvus: rubiinpunane, granaatpunane, lillakaspunane, tumepunane. Lõhn ja maitse: värvi intensiivsuse suurenemine toob kaasa metsamarjade värsked aroomid, kuivatud ploomi varjundid, sametise ja õlise tunde suus, värske vaarika, punase sõstra, jõhvika, hapu kirsi, nelgi, põldmuraka ja mustika aroomid; veinid on tanniinise struktuuri ja karakteriga, väljakujunenud mustika- ja nelgibuketiga, pipraste/vürtside nüanssidega, lühiaegse laagerdumise käigus tekkinud vanilliaroomi, hilistoominga aroomi ja optimaalse happesusega; need sobivad laagerdamiseks tammevaatides.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides)

15,00

Minimaalne tegelik alkoholisisaldus (mahuprotsentides)

10,00

Minimaalne üldhappesus

3,5 grammi liitri kohta väljendatud viinhappena

Maksimaalne lenduvate hapete sisaldus (milliekvivalentides liitri kohta)

20

Maksimaalne vääveldioksiidi üldsisaldus (milligrammides liitri kohta)

150

5. Veinivalmistustavad

5.1. Veinivalmistuse eritavad

1. Tootmine väljaspool määratletud piirkonda

Asjaomased veinivalmistuspiirangud

Kaitstud geograafilise tähisega veine „Colinele Dobrogei“ võib valmistada ka määratletud piirkonna lähedal asuvas piirkonnas, sama haldusüksuses, naaberhaldusüksuses või geograafiliste tähistega naaberaladel. Riiklikku viinamarja- ja veiniametit (ONVPV) tuleb teavitada 48 tundi ette selle erandi kasutamisest.

2. Tootmistava

Veinivalmistuse eritava

Segamine on lubatud. See tuleb läbi viia kehtivate õigusaktide kohaselt.

3. Veinivalmistustava

Veinivalmistuse eritava

Roosat veini võib valmistada ka punase veini valmistamiseks kasutatavatest viinamarjasortidest, kasutades lühiaegset leotusmeetodit ning säilitades punase veini valmistamiseks kasutatud sordi või sortide omadused.

5.2. Maksimaalne saagikus

1. Sortide ’Petit Verdot’, ’Sangiovese’ viinamarjad

14 000 kilogrammi viinamarju hektari kohta

2. Sordi ’Viognier’ viinamarjad

14 500 kilogrammi viinamarju hektari kohta

3. Sordi ’Negru de Drăgășani’ viinamarjad

15 000 kilogrammi viinamarju hektari kohta

4. Sortide ’Cabernet Sauvignon’, ’Malbec’, ’Mourvèdre’ viinamarjad

15 400 kilogrammi viinamarju hektari kohta

5. Sortide ’Chardonnay’, ’Pinot Gris’ viinamarjad

16 300 kilogrammi viinamarju hektari kohta

6. Sordi ’Semmillon’ viinamarjad

16 600 kilogrammi viinamarju hektari kohta

7. Sortide ’Muscat Ottonel’, ’Pinot Noir’, ’Syrah’, ’Burgund mare’, ’Băbească Neagră’ viinamarjad

17 100 kilogrammi viinamarju hektari kohta

8. Sortide ’Sauvignon’, ’Riesling italian’, ’Riesling de Rhin’, ’Merlot’, ’Fetească Neagră’, ’Fetească Regală’, ’Fetească Albă’, ’Tămâioasă Românească’ viinamarjad

18 000 kilogrammi viinamarju hektari kohta

9. Sortide ’Traminer aromat’, ’Traminer roz’, ’Crâmpoşie’, ’Columna’, ’Aligoté’, ’Iordană’, ’Aromat de Iaşi’, ’Rkaţiteli’ viinamarjad

18 000 kilogrammi viinamarju hektari kohta

10. Sortide ’Saint Emilion’, ’Novac’, ’Mamaia’, ’Cristina’, ’Alicante Bouschet’ viinamarjad

18 000 kilogrammi viinamarju hektari kohta

11. ’Petit Verdot’, ’Sangiovese’

105 hektoliitrit hektari kohta

12. ’Viognier’

109 hektoliitrit hektari kohta

13. ’Negru de Drăgășani’

112 hektoliitrit hektari kohta

14. ’Cabernet Sauvignon’, ’Malbec’, ’Mourvèdre’

115 hektoliitrit hektari kohta

15. ’Chardonnay’, ’Pinot Gris’

122 hektoliitrit hektari kohta

16. ’Semillon’

124 hektoliitrit hektari kohta

17. ’Muscat Ottonel’, ’Pinot Noir’, ’Syrah’, ’Burgund mare’, ’Băbească Neagră’

128 hektoliitrit hektari kohta

18. ’Sauvignon’, ’Riesling Italian’, ’Riesling de Rhin’, ’Merlot’, ’Fetească Neagră’, ’Fetească Regală’, ’Fetească Albă’, ’Tămâioasă Românească’

135 hektoliitrit hektari kohta

19. ’Traminer roz’, ’Traminer aromat’, ’Crâmpoşie’, ’Columna’, ’Aligoté’, ’Iordană’, ’Aromat de Iaşi’, ’Rkaţiteli’

135 hektoliitrit hektari kohta

20. ’Saint Emilion’, ’Novac’, ’Mamaia’, ’Cristina’, ’Alicante Bouschet’

135 hektoliitrit hektari kohta

6. Määratletud geograafiline piirkond

Constanța maakond:

— Murfatlari linn – Murfatlar, Siminoc;

— Valu lui Traiani kommuun – Valu lui Traiani küla

— Poarta Albă kommuun – Poarta Albă ja Nazarcea külad;

— Ovidiu linn – Ovidiu kommuun, Poiana küla;

— Ciocârlia kommuun – Ciocârlia küla;

— Medgidia linn – Medgidia, Remus Opreanu, Valea Dacilor;

— Castelu kommuun – Castelu, Cuza Vodă, Nisipari külad;

— Siliştea kommuun – Siliştea küla;

— Tortomani kommuun – Tortomani küla;

— Peştera kommuun – Peştera, Ivrinezu Mi külad;

— Mircea Voda kommuun – Mircea Voda, Satu Nou, Ţibrinu, Saligny, Stefan cel Mare, Gherghina külad;

— Adamclisi kommuun – Adamclisi, Abrudi, Haţegi, Urluia, Zorile külad;

— Cernavodă linn – Cernavodă kommuun;

— Seimeni kommuun – Seimeni, Seimenii Mici külad;

— Rasova kommuun – Rasova, Cochirleni külad;

— Mihai Viteazu kommuun – Mihai Viteazu, Sinoie külad;

— Istria kommuun – Istria, Nuntaşi külad;

— Cogealaci kommuun – Cogealaci, Tariverde, Fântânele külad;

— Mangalia linn;

— Hârşova linn;

— Chirnogeni kommuun – Chirnogeni küla;

— 23 Augusti kommuun – 23 Augusti küla;

— Horia kommuun – Horia, Tichileşti külad;

— Crucea kommuun – Crucea küla;

— Topalu kommuun – Topalu küla;

— Ciobanu kommuun – Ciobanu küla;

— Gârliciu kommuun – Gârliciu küla;

— Saraiu kommuun – Saraiu küla;

— Cobadini kommuun – Viişoara küla;

Tulcea maakond

— Babadagi linn;

— Sarichioi kommuun – Enisala, Visterna, Zebili, Sabangia külad;

— Valea Nucarilori kommuun – Valea Nucarilori, Agighioli, Iazurile külad;

— Tulcea linn;

— Ostrovi kommuun – Ostrovi, Piatra külad;

— Somova kommuun – Somova, Mineri, Parcheşi külad;

— Niculiţeli kommuun – Niculiţeli küla;

— Izvoarele kommuun – Izvoarele, Alba külad;

— Valea Teilori kommuun – Valea Teilori küla;

— Frecăţei kommuun – Teliţa, Poşta külad;

— Isacea linn;

— Luncaviţa kommuun – Luncaviţa küla;

— Văcăreni kommuun – Văcăreni küla;

— Jijila kommuun – Jijila küla;

— Măcini linn;

— Greci kommuun – Greci küla;

— Cerna kommuun – Cerna küla;

— Carcaliu kommuun – Carcaliu küla.

7. Peamised veiniviinamarjasordid

Alicante Bouschet N – Alicante Henri Bouschet

Aligoté B – Plant de trois, Plant gris, Vert blanc, Troyen blanc

Aromat de Iași B

Burgund Mare N – Grosser burgunder, Grossburgunder, Blaufrankisch, Kekfrankos, Frankovka, Limberger

Băbească Neagră N – Grossmuttertraube, Hexentraube, Crăcana, Rară neagră, Căldăruşă, Serecsia

Cabernet Sauvignon N – Petit Vidure, Bourdeos tinto

Chardonnay B – Gentil blanc, Pinot blanc Chardonnay

Columna B

Cristina N

Crâmpoşie B

Fetească albă B – Păsărească albă, Poama Fetei, Madchentraube, Leanyka, Leanka

Fetească neagră N – Schwarze Madchentraube, Poama fetei neagră, Păsărească neagră, Coada rândunicii

Fetească regală B – Konigliche Madchentraube, Koningsast, Ktralyleanka, Dănăşană, Galbenă de Ardeal

Iordană B – Iordovană, Iordan

Malbec N – Cotes rouges, Pied de Perdrix, Plant d’Arles

Mamaia N

Merlot N – Bigney rouge

Mourvedre N

Muscat Ottonel B – Muscat Ottonel blanc

Negru de Drăgăşani N

Novac N

Petit Verdot N

Pinot Gris G – Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer

Pinot Noir N – Blauer Spätburgunder, Burgund Mic, Burgunder roter, Klävner Morillon Noir

Riesling de Rhin B – Weisser Riesling, White Riesling

Riesling Italian B – Olasz Riesling, Olaszriesling, Welschriesling

Rkatiteli B – Dedali Rkatiteli, Korolioc Rkatiteli

Saint Emilion B – Trebbiano Toscano, Ugni blanc

Sangiovese N – Brunello di Montalcino, Morellino

Sauvignon B – Sauvignon verde

Syrah N – Shiraz, Petit Syrah

Semillon B – Semillon blanc

Traminer Roz Rs – Rosetraminer, Savagnin roz, Gewürztraminer

Traminer aromat alb B

Tămâioasă românească B – Rumanische Weihrauchtraube, Tamianka

Viognier B – Petit Vionnier, Viogne, Galopine, Vugava bijela

8. Seos(t)e kirjeldus

8.1. Üksikasjalik teave geograafilise piirkonna kohta

Piirkond on Rumeenia kaguosas asuv Dobrogea territoorium, mis on piiritletud Doonau alamjooksu (läänes ja põhjas), Musta mere (idas) ja Bulgaaria piiriga (lõunas). Seda iseloomustavad lössisubstraadiga platootaoliste pinnavormide ülekaal ning stepi ja metsastepi kategooriatesse liigitatud ökoloogilised, mullastiku- ja ilmastikutingimused. Kõik need komponendid aitavad luua viinapuude kasvatamiseks sobivat ökoloogilist keskkonda.

Enamik viinamarjaistandusi lasub (3–40 mm paksusel) geoloogilisel lössisubstraadil, mis on osaliselt kaetud kõva, iidse (eelpaleosoikumi, paleosoikumi, mesosoikumi ja tertsiaari), autothoonse või ümberpaigutunud kivimiga.

Põhja-Dobrogea on suures osas mägine (varjuliste nõgudega mägismaa, mille kõrgus merepinnast jääb vahemikku 100–467 m), samas kui Lõuna-Dobrogeas on struktuurne tasane platoomaastik (200–300 m merepinnast allpool). Neid kaht maastikku eraldab Kesk-Dobrogea üldjoontes künklik erosiooniline platoo (250–350 m).

Tegemist on Rumeenia piirkonnaga, kus sademeid ja põhjavett on kõige napimalt: saadavus on ebaühtlane ja vesi on sageli rohkem mineraliseerunud. Selle olukorra leevendamiseks kasutatakse paisutamist, saagikoristust ja niisutamist.

Tüüpilist kontinentaalset kliimat leevendab osaliselt Musta mere ning Doonau padurate ja suudmeala lähedus. Aasta keskmine temperatuur on umbes 11 °C ning jaanuari ja juuli keskmiste temperatuuride vahe on üle 25 °C ja mitme aasta absoluutsete äärmuste osas üle 75 °C. Aasta keskmine sademete hulk jääb sageli alla 400 mm. Selle piirkonna eeliseks on head temperatuuriolud: see on üks Rumeenia kõige soojemaid piirkondi (päikesekiirgus üle 120–125 kalori cm2 kohta, päikesepaiste kestus üle 2 200 tunni ja ööpäeva keskmised plusstemperatuurid kuni 4 000–4 200 °C aasta jooksul), mis tagab viinamarjade valmimise ja isegi üleküpsemise.

Viinamarjakasvatuspiirkondades leitud pinnasetüüpidest domineerib ülekaalukalt tsonaalne pinnas: stepi mollisolid (kastan- ja mustmullad) ning metsastepi mollisolid (harilikud mustmullad ja harvem savi-illuviaalsed mustmullad, rendsiinad või hallmullad), enamasti tekkinud lössisubstraadile.

8.2. Tootekirjeldus

Kaitstud geograafilise tähisega veinid „Colinele Dobrogei“ võivad olla valged, punased või roosad.

Valged ja roosad on välimuselt selged, rohekaskollased kuni kuldkollased või kahvatud või keskmiselt lõheroosad, sametise maitsega.

Lõhna ja maitse osas on enamus nüansse lillelised. Veinidel on suur suhkrusisaldus ja need on hästi tasakaalustatud, aromaatsetes sortides on tunda mee, roosi ja tsitrusviljade nüansse ning aromaatsetest sortidest valmistatud laagerdunud veinide korral mõnikord meekärjeseid nüansse.

Punased veinid jätavad suhu sametise tunde ning on rubiinpunased, granaatpunased, sügavlillakaspunased või tumepunased.

Lõhna ja maitset iseloomustavad hästi küpsenud metsamarjade värsked aroomid kuivatatud ploomi varjunditega, sametine ja õline tunne suus ning ka värske vaarika, punase sõstra, jõhvika, põldmuraka ja mustika aroomid. Veinid on tanniinise struktuuri ja karakteriga ning mustika- ja nelgibuketiga, mõnikord on need märkimisväärselt piprased, samal ajal kui lühiaegse laagerdumise käigus tekivad vanilliaroomid. Need sobivad laagerdamiseks tammevaatides.

8.3. Põhjuslik seos

Kaitstud geograafilise tähisega veinidele „Colinele Dobrogei“ annavad eripära nende valmistamiseks kasutatud virded. See seostub viinamarjasortidega, millele mõjuvad soodsalt suur päikesekiirgus – temperatuuriolud on Rumeenia ühed soojemad – ja vähene sademete hulk. Need tegurid aitavad viinamarjadel hästi küpseda, mille tulemuseks on suure suhkrusisaldusega virded. Piirkonnas annab tunda mere mõju. See on eriti kasulik sügisel, sest toimib temperatuuriregulaatorina. Doonau jõe kohalolek Cernavodăs avaldab mõju, eriti sellele kõige lähemal asuvatele viinamarjaistandustele. Kaltsiumkarbonaadirikas pinnas on veinikvaliteedi oluline tegur. Veinide kvaliteeti iseloomustavad lähedal asuvate Razimi ja Sinoe järvede soodne mõju ja hea pinnas viinapuude kasvatamiseks ning ka asjaolu, et veinide alkohoolsus ja happesus on tasakaalus ning neil on selgelt väljendunud organoleptilised omadused (lillede/metsamarjade, vürtside nüansid).

9. Olulised lisatingimused (pakendamine, märgistamine, muud nõuded)

Lõpptootele kehtivad tingimused

Õigusraamistik:

liikmesriigi õigusaktid

Lisatingimuse liik:

määratletud geograafilises piirkonnas valmistamise erand

Tingimuse kirjeldus:

tingimusel, et pädevaid ametiasutusi on nõuetekohaselt teavitatud, võib veine konditsioneerida ja villida väljaspool viinamarjakasvatuspiirkonda.

Neid protsesse võib läbi viia samas haldusüksuses, naaberhaldusüksuses või geograafiliste tähistega naaberaladel.

Sellisel juhul tuleb märgistusele märkida vastavalt vajadusele tootja või villija ja villimiskoht.

Seoses villimise teemaga ning vastusena ELi ja eksporditurgude kaubanduslikele nõudmistele on lubatud kaitstud geograafiliste tähisega veinide „Colinele Dobrogei“ müük pakendamata kujul.

Ametiasutusi tuleb kohaliku kontrolliasutuse kaudu teavitada pakendamata saadetistest. Pakendamata saadetistele peavad olema lisatud nii kehtivad dokumendid kui ka tõend õiguse kohta kasutada kaitstud tähist ja turustada veini.

Link tootespetsifikaadile

https://www.onvpv.ro/sites/default/files/caiet_de_sarcini_ig_colinele_dobrogei_modif_cf_notificarii_1797_din_05.08.2016_cerere_3_2021_modif_anterioare_no_track_changes.pdf

(1) ELT L 9, 11.1.2019, lk 2.